B. PAKUOTĖS LAPELIS

Pakuotės lapelis: informacija vartotojui

**NeuroMax forte plėvele dengtos tabletės**

Tiamino hidrochloridas, piridoksino hidrochloridas, cianokobalaminas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.

NeuroMax forte galima įsigyti be recepto, tačiau jį reikia vartoti tiksliai, kaip nurodyta, kad poveikis būtų geriausias.

* Neišmeskite šio lapelio, nes vėl gali prireikti jį perskaityti.
* Jeigu norite sužinoti daugiau arba pasitarti, kreipkitės į vaistininką.
* Jeigu simptomai pasunkėjo arba nepalengvėjo, kreipkitės į gydytoją.
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra NeuroMax forte ir nuo ko jis vartojamas

2. Kas žinotina prieš vartojant NeuroMax forte

3. Kaip vartoti NeuroMax forte

4. Galimas šalutinis poveikis

5. Kaip laikyti NeuroMax forte

6. Kita informacija

**1. Kas yra NeuroMax forte ir nuo ko jis vartojamas**

NeuroMax forte sudėtyje yra trys B grupės vitaminai: tiamino hidrochloridas, piridoksino hidrochloridas, cianokobalaminas.

B grupės vitaminai yra labai svarbūs organizmo medžiagų apykaitai. Jie yra įvairių reakcijų kofermentai ar fermentų aktyvatoriai, dalyvauja oksidacijos ir redukcijos reakcijose bei daro įtaką branduolio ir mitochondrijų veiklai. B grupės vitaminai yra vandenyje tirpūs junginiai. Jie organizme nesikaupia. Suaugusiems žmonėms rekomenduojama per dieną suvartoti (RPN) 1 – 1,5 mg tiamino, 1,5 – 2,1 mg piridoksino ir 3 – 4 mikrogramai cianokobalamino.

NeuroMax forte vartojamas esant B grupės vitaminų trūkumui.

**2. Kas žinotina prieš vartojant NeuroMax forte**

**NeuroMax forte vartoti vartoti negalima:**

- jeigu yra alergija (padidėjęs jautrumas) veikliajai arba bet kuriai pagalbinei NeuroMax forte medžiagai.

**Nėštumas ir žindymo laikotarpis**

Prieš vartojant bet kokį vaistą, būtina pasitarti su gydytoju arba vaistininku.

Vartojamas nėštumo ir žindymo laikotarpiu preparatas jokio pavojaus nesukelia.

**Vairavimas ir mechanizmų valdymas**

Tiaminas, piridoksinas ir cianokobalaminas, vartojami rekomenduojamomis dozėmis, gebėjimo vairuoti ir valdyti mechanizmus neveikia.

**3. Kaip vartoti NeuroMax forte**

NeuroMax forte visada vartokite tiksliai taip, kaip nurodė gydytojas. Jeigu abejojate, kreipkitės į gydytoją arba vaistininką.

Vyresniems negu 15 metų pacientams dienos dozė yra 1 tabletė.

Jaunesniems negu 15 metų pacientams preparato galima vartoti tik gydytojo nurodymu.

Tabletę reikia užsigerti didesniu kiekiu skysčio. Reikia laikytis rekomenduojamo dozavimo.

Nuolatiniam vartojimui preparatas netinka.

**Pamiršus pavartoti NeuroMax forte**

Praleidus dozę, vėliau vietoj jos dvigubos dozės vartoti negalima.

Jeigu kiltų bet kokių klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

NeuroMax forte, kaip ir kiti vaistai, gali sukelti šalutinį poveikį, nors jis pasireiškia ne visiems.

Jei vartojama rekomenduojama dozė, nepageidaujamas poveikis pasireiškia retai.

Gali pasireikšti padidėjusio jautrumo reakcijų į bet kurią preparato sudedamąją dalį. Retais atvejais, geriant didesnes dozes, gali pasireikšti rėmuo arba pykinimas, taip pat yra galimos padidėjusio odos jautrumo reakcijos, pvz., bėrimas, odos paraudimas arba kitokios odos reakcijos, atsirandančios dėl niežėjimo ar dilgėlinės. Labai retai buvo pastebėta stipraus prakaitavimo ir padažnėjusio širdies ritmo atsiradimo atvejų. Ilgalaikis didelių piridoksino dozių vartojimas gali sąlygoti nervinių sutrikimų, pvz., sustingimo, raumenų silpnumo, atminties sutrikimų ir nerangumo, atsiradimą. Buvo pranešta net apie nervų pažeidimus. Nustojus vartoti piridoksiną neurologiniai simptomai dažniausiai išnyksta.

Jeigu pasireiškė bet koks šalutinispoveikis, įskaitant šiame lapelyje nenurodytą, pasakykite gydytojui arba vaistininkui.

**5. Kaip laikyti NeuroMax forte**

Laikyti vaikams nepasiekiamoje ir nepastebimoje vietoje.

Laikyti ne aukštesnėje kaip 25 °C temperatūroje.

Ant dėžutės ir talpyklės po „Tinka iki“ nurodytam tinkamumo laikui pasibaigus, NeuroMax forte vartoti negalima. Vaistas tinkamas vartoti iki paskutinės to mėnesio dienos.

Vaistų likučių negalima mesti į kanalizaciją arba kartu su buitinėmis atliekomis. Kaip naikinti nereikalingus vaistus, klauskite vaistininko. Visa tai padės apsaugoti aplinką.

**6. Pakuotės turinys ir kita informacija**

**NeuroMax forte sudėtis**

* Veikliosios medžiagos. Vienoje plėvele dengtoje tabletėje yra 100 mg tiamino hidrochlorido, 200 mg piridoksino hidrochlorido, 0,2 mg cianokobalamino.
* Pagalbinės medžiagos yra modifikuotas maistinis krakmolas, natrio citratas (E331), etilceliuliozė, magnio stearatas, citrinų rūgštis (E330), mikrokristalinė celiuliozė, etilceliuliozė, stearino rūgštis koloidinis silicio dioksidas, magnio stearatas (tabletės branduolys). Hipromeliozė, titano dioksidas (E171), polidekstrozė, makrogolis 4000.

**Kaip atrodo NeuroMax forte ir jo pakuotės turinys**

Plėvele dengta tabletė yra balta ar šiek tiek rausvoka, apvali, išgaubta, 11 mm skersmens, su dalijimo vagele. iš vienos pusės. Tabletę galima padalyti į dvi lygias dalis.

Pakuotėje yra 30 arba 100 tablečių.

Gali būti tiekiamos ne visų dydžių pakuotės.

**Registruotojas ir gamintojas**

Vitabalans Oy

Varastokatu 8

13500 Hämeenlinna

Suomija

Tel. +358 3 615 600

Fax +358 3 618 3130

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| Vitabalans UAB  Užupio g. 30  LT 01203 Vilnius  Tel.: 8-5 23 21 023  Lietuva |

Šis pakuotės lapelis paskutinį kartą peržiūrėtas 2018-07-02.

Naujausia pakuotės lapelio redakcija pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos (VVKT) interneto svetainėje [http://www.vvkt.lt](http://www.vvkt.lt/).